<classify> WAKATI Rais John Magufuli ameagiza kusamehewa kwa washitakiwa wa kesi za uhujumu uchumi na utakatishaji wa fedha watakaoomba msamaha na kurejesha fedha walizoiba, imebainika kuwa hata hivyo si wote watakaonufaika na msamaha huo. Katika hatua nyingine; wachumina wafanyabiashara wameeleza kufurahishwa na hatua ya Rais John Magufuli, kusaini Sheria ya Mwenendo wa Makosa ya Jinai Sura ya 20, inayohusu mashauriano ya kukiri kosa kwa kuwa fedha zitakazopatikana, zitasaidia katika kujenga uchumi wa nchi.Hilo limebainika baada ya Mkurugenzi wa Mashitaka DPP, Biswalo Mganga kusema kuwa baada ya kupokea maombi kutoka kwa washitakiwa, watakaoamua kwa ridhaa yao kuandika barua kuomba kusamehewa, bado ofisi yake itafanya uchambuzi maalum kabla ya kutoa uamuzi. DPP alisema uchambuzi utakaofanyika utalenga kuangalia maslahi mapana ya taifa katika kesi husika, kabla ya kuamua kumsamehe au kutomsamehe mwombaji wa msamaha huo.Kwanza ifahamike kuwa suala la kuomba msamaha ni la mshitakiwa mwenyewe, maana yeye ndiye aliyetenda kosa na hivyo ndiye anayewajibika kutafakari kama aandike barua ya kuomba msamaha au asichukue hatua hiyo ili tuendelee naye na kesi.Hadi sasa tayari tumeanza kupokea maombi, ingawa hadi sasa sijasema na sitasema ni wangapi na ni wakina nani wameandika barua za kuomba msamaha, maana tunaendelea kupokea na kuchambua maombi yaliyopokelewa na mwishoni tutatoa taarifa. Katika uchambuzi tunaangalia vipengele mbalimbali vya mshitakiwa anayeomba kusamehewa, lakini pia tunaangalia public interest maslahi ya taifa katika kesi hiyo, alisema Mganga. Kauli hiyo ya DPP na maelezo ya sheria yenyewe, yanadhihirisha wazi kuwa si waombaji wote wa uhujumu uchumi, watakaomba kusamehewa, watasamehewa na kutoka magerezani. Sheria hiyo ya Mwenendo wa Makosa ya Jina Sura ya 20,imefanyiwa marekebisho na Sheria ya Mabadiliko ya Sheria MbalimbaliNamba 4 ya mwaka huu, iliyopitishwa na Bunge Septemba 5, mwaka huu na kusainiwa na Rais Magufuli Septemba 19, mwaka huu. Mabadiliko hayo yameruhusu majadaliano katika kesi ya jinai kati ya upande wa mashitaka na mshitakiwa, ambapo mshitakiwa atakiri kutenda kosa na kutoa taarifa zinazoweza kuwezesha kuzuia makosa mengine au ili kuharakisha kesi ili aweze kushitakiwa kwa kosa lenye adhabu ndogo kati ya mengi au kuondolewa mashitaka au baadhi ya mashtaka. Upande wa mashtaka na mshtakiwa wakijadiliana na kukubaliana, wanaingia Mkataba ujulikanao kama Plea Agreement. Makubaliano yanaweza kuingiwa baada ya DPP kushauriana na muathirika wa kosa au mpelelezi wa kesi, na kuona kama mazingira yanaruhusu kufanya majadiliano. Na endapo mazingira yanaruhusu, muda wowote kabla ya hukumu, DPP anaweza kufanya kukubaliana na mshitakiwa. Sheria hiyo inasema matokeo ya majadiliano au makubaliano hayo, yanaweza kutoa uamuzi wa DPP kumshtaki mtuhumiwa na kosa lenye adhabu ndogo, au kumtolea mashitaka, au baadhi ya mashitaka, au anaweza kuchukua hatua stahiki kwa kutegemea mazingira ya kesi. DPP pia anaweza kumtaka mshitakiwa kulipa fidia, kurejesha au kufilisiwa mali zote zitokanazo na uhalifu. Makubalianohayo kati ya DPP na mshtakiwa, lazima yawe katika maandishi na lugha inayoeleweka na mshitakiwa ; na lazima yasainiwe na pande hizo mbili na Mkalimani kama alikuwepo kumtafisiria mshitakiwa. Wasomi, wachumi wafurahia Katika hatua nyingine, wachumi na wafanyabiashara wamefurahia kusainiwa kwa Sheria ya Mwenendo wa Makosa ya Jinai Sura ya 20, inayohusu mashauriano ya kukiri kosa kwa kuwa fedha zitakazopatikana zitasaidia katika kujenga uchumi. Mhadhiri wa Uchumi wa Chuo Kikuu cha Dar es Salaam, Profesa Humphrey Moshi, alilieleza Habari- Leokuwa madhara yatokanayo na uhujumu uchumi, rushwa, ufisadi na biashara ya madawa ya kulevya, yanatofautiana kati ya nchi na nchi na kwa viwango tofauti. Alisema kwa jinsi hali ilivyo hapa nchini kwa sasa, uvumilivu wa Serikali dhidi ya vitendo hivyo haupo tena na hata viwango vya adhabu kwa wanaotiwa hatiani pia viko juu. Profesa Moshi alisema kusainiwa kwa sheria hiyo ni jambo zuri, kwa sababu itawafanya wahujumu uchumi kurejesha fedha za wananchi, ambazo zitasaidia katika ujenzi wa miundombinu mbalimbali kama vile barabara na utoaji wa huduma bora za kijamii ikiwemo afya, elimu na maji.Nchi yetu wizi ulikuwa kitu cha kawaida, watu walikuwa wanasema iba lakini usishikwe, sasa sheria hii ni nzuri kwa sababu itasaidia kurejeshwa kwa fedha zilizopotea kwa ufisadi, uhujumu uchumi na zile zilizopatikana kwa madawa ya kulevya ili zikaboreshe huduma za jamii. Mimi nikohuku Arusha kwa sasa, nashuhudia barabara zinajengwa kila mahali, kwa hiyo fedha hizo kurudishwa ni muhimu kwa ajili ya kujenga uchumi,alisema Profesa Moshi. Mwenyekiti wa Jumuiya ya Wafanyabiashara Tanzania, Mchungaji Silver Kiondo, alisemasheria hiyo imekuja wakati mwafaka kwa sababu vitendo vya uhujumu uchumi, vinakwamisha maendeleo ya taifa. Kiondo alisema baadhi ya wahujumu uchumi, huficha fedha hizo nje ya nchi na kuathiri uchumi wa taifa kwa sababu serikali itashindwa kuwapatia wananchi huduma bora za jamii na kujenga miundombinu zikiwemo barabara.Jumuiya ya Wafanyabiashara tunapongeza hatua hii ya serikali ya kuwataka wahujumu uchumi kukiri makosa na kurejesha fedha kwa sababu fedha hizo zitaleta uhai katika biashara, fedha hizizikirudishwa zitasaidia kufanya mambo mengine makubwa ya kimaendeleo,alieleza Mchungaji Kiondo. Magereza bado haijapokea barua Wakati huo huo, Msemaji wa Jeshi la Magereza nchini, Amina Kavirondo, amesema kuwa mpaka jana walikuwa bado hawajapata barua ya mshitakiwa yeyote wa kesi ya uhujumu uchumi. Aliongeza kuwa mara watakapozipata barua hizo, wataziwasilisha kwa Mkurugenzi wa Mashtaka DPP, Biswalo Mganga. Kavirondo alisema kwa kuwa magereza yapo mengi na inawezekana watuhumiwa hao bado wanatafakari uamuzi watakaoufanya, hivyo watakapoanza kuziwasilisha barua hizo, ndipo watajua kiwango cha mwitikio na idadi kamili. Hata hivyo, sheria inakataza kabisa kufanya majadiliano katika kesi ya jinai Plea bargain katikamakosa yafuatayo: Makosa ya kijinsia sexual offenses yenye adhabu zaidi ya miaka mitano au yanayohusishamtoto chini ya miaka 18, makosa yanayohusisha uhaini, makosa ya kupatikana na dawa za kulevya zenye thamani zaidi ya Sh milioni 10, makosa ya kupatikana na nyara za Serikali zinazozidi thamani ya Sh milioni 10 na makosa ya ugaidi au makosa yoyote ambayo Waziri mwenye mamlaka anaweza kuyaongeza. Na baadhi ya faida za Plea bargain ni: Kuondoa msongamano wa kesi mahakamani na Polisi, kurahisisha upelelezi, kupata taarifa kupitia wahalifu, kupata mali zilizoibiwa au zilizohusika katika uhalifu kwa urahisi na kuwepo kwa mahusiano mazuri kati ya muathirika, mshtakiwa na mwendesha mashtaka.  <topic>: KITAIFA 